Document ID: 32005D0915

ODLOČBA KOMISIJE
z dne 16. decembra 2005
o odobritvi Češki, Estoniji, Cipru in Litvi odstopanja od Direktive Sveta 1999/105/ES o trženju gozdnega reprodukcijskega materiala glede zalog, ki so se nakopičile med 1. januarjem 2003 in 1. majem 2004
(notificirano pod dokumentarno številko C(2005) 5160)
(2005/915/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Akta o pristopu Češke republike, Republike Estonije, Republike Cipra, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike in zlasti člena 42 Akta o pristopu,
ob upoštevanju naslednjega:
(1)
V skladu s členom 42 Akta o pristopu lahko Komisija sprejme prehodne ukrepe, če so ti v novih državah članicah potrebni za olajšanje prehoda iz obstoječe ureditve v ureditev, ki izhaja iz uporabe veterinarskih in fitosanitarnih pravil Skupnosti. Ta pravila vključuje pravilo glede trženja gozdnega reprodukcijskega materiala.
(2)
Direktiva Sveta 1999/105/ES z dne 22. decembra 1999 o trženju gozdnega reprodukcijskega materiala (1) določa, da se lahko gozdni reprodukcijski material trži le, če so izpolnjene zahteve iz člena 6(1) in 6(3).
(3)
Direktiva 1999/105/ES določa, da države članice tržijo gozdni reprodukcijski material, proizveden pred 1. januarjem 2003, dokler ne poidejo zaloge.
(4)
Češka, Estonija, Ciper in Litva so obvestile Komisijo in druge države članice o zalogah gozdnega reprodukcijskega materiala, proizvedenih na svojih ozemljih med 1. januarjem 2003 in 1. majem 2004. Trženje tega materiala je dovoljeno le, če se odobri odstopanje od določb navedene direktive.
(5)
Da bi tem državam omogočili trženje zalog reprodukcijskega materiala, proizvedenega med 1. januarjem 2003 in 1. majem 2004, jim je treba do 30. aprila 2007 na svojih ozemljih dovoliti trženje reprodukcijskega materiala, ki je bil proizveden v navedenem obdobju v skladu z določbami, ki so drugačne od določb v navedeni direktivi.
(6)
Ukrepi, predvideni s to odločbo, so v skladu z mnenjem Stalnega odbora za seme in razmnoževalni material za poljedelstvo, vrtnarstvo in gozdarstvo -
SPREJELA NASLEDNJO ODLOČBO:
Člen 1
Z odstopanjem od člena 6(1) in 6(3) Direktive 1999/105/ES se Češki, Estoniji, Cipru in Litvi do 30. aprila 2007 na svojih ozemljih dovoli trženje reprodukcijskega materiala, proizvedenega med 1. januarjem in datumom pristopa, ki ni bil uradno proizveden v skladu z zahtevami navedene direktive.
V navedenem obdobju se ta reprodukcijski material lahko trži le na ozemlju zadevnih posameznih držav članic. Na vsaki etiketi ali vsaki uradni ali drugačni listini, ki je pritrjena ali spremlja reprodukcijski material v skladu z določbami te odločbe, mora biti jasno označeno, da je reprodukcijski material namenjen trženju izključno na ozemlju zadevne države.
Člen 2
Ta odločba je naslovljena na države članice.
V Bruslju, 16. decembra 2005

Labels: 3
15
18
6